Peggy Lee

Peggy Lee (født Norma Deloris Egstrom 26. mai 1920 i Jamestown i Nord-Dakota i USA, død 21. januar 2002 i Los Angeles i California) var en jazz- og popsangerinne, låtskriver og skuespillerinne. 

Hun var nominert til Grammy tolv ganger, og vant den for beste kvinnelige sangprestasjon med «Is That All There Is?» i 1969. I 1995 fikk hun «Lifetime Achievement Award» fra The Recording Academy. Som skuespiller ble hun nominert til Oscar for sin prestasjon i Pete Kelly's Blues fra 1955.

Liv og virke

Bakgrunn
Hennes mormor og farfar var henholdsvis norske og svenske innvandrere. Selv var hun det syvende av de åtte barna til Marvin Olof Egstrom, stasjonsagent for Midland Continental Railroad og hans hustru Selma Amelia (født Anderson) Egstrom. Hun og familien var lutheranere. Faren var svensk-amerikaner og moren norsk-amerikaner. Etter at moren døde da Peggy var fire år fammel, giftet faren seg med Min Schaumber.

Peggy Lee hørte som ungdom Count Basie Orchestra på radioen og lærte seg så på egen hånd å synge. I Fargo, der hun bodde med familien, sang hun som fjortenåring i radiostasjonen WDAY.

Sangerinne
I 1937 dro hun første gang til Los Angeles, men etter bare én opptreden dro hun tilbake til Fargo. I 1939 begynte hun å synge i Will Osbornes orkester og spilte også i regionale band i Minneapolis og St. Louis. I 1941 sang hun i hotellet Ambassador West i vokalgruppen The Four of Us. 

I 1941, da Benny Goodmans orkester stod på toppen av sin popularitet, hørte Goodman selv Lee synge under en opptreden i Buttery Room i Chicago og engasjerte henne. Hun begynte i august 1941 med plateinnspilling med bandet (Elmer’s Tune). Så sang og turnerte hun med dem i hele USA i to år. I juli 1942 spilte hun inn sin første hit – Why Don't You Do Right? – som ble solgt i mer enn én million eksemplarer og gjorde henne berømt. Han var kjent for sin måte å synge på – soft and cool – noe som hun tilegnet seg i de ofte støyfylte nattklubbslokalene. I mars 1943 giftet hun seg med gitaristen i Goodmans band, Dave Barbour.

I 1944 fikk hun en egen kontrakt med Capitol Records og hun sang inn en lang rekke med hits, ofte med ord og musikk av Lee og Barbour. Hennes mest kjente innspillinger er sannsynligvis cover-innspillingen, der hun også skrev teksten, av Fever, som opprinnelig var blitt fremført av Little Willie John, og hennes versjon av paret Jerry Leiber/Mike Stoller-komposisjonen Is That All There Is?. Hennes samarbeide med plateselskapet varte i hele tretti år, med avbrudd da hun gikk over til Decca i perioden 1952-57. Hun eksperimenterte med latinamerikanske rytmer og gjorde i 1960 den populære platen Latin à la Lee for Capitol.

Hun ble særlig kjent for sangene til Walt Disneys Lady og Landstrykeren, der hun også spilte rollen som showkatten Peggy og sang He's a Tramp.

Peggy Lee var også med i mange filmer, deriblant den nye versjonen av Al Jolsons The Jazz Singer som ble innspilt i 1953 (opprinnelig fra 1927) og filmen fra 1955 Pete Kelly’s Blues der hun spilte en alkoholisert og deprimert sangerinne. For den rollen ble hun nominert til Oscar for Beste kvinnelige birolle.

Referanser

Eksterne lenker 
 
 
 

Sangere fra USA
Skuespillere fra USA
Grammy Award-vinnere
Personer fra Stutsman County i Nord-Dakota
Komponister fra USA
Jazzvokalister fra USA